钦定古今图书集成/明伦汇编/氏族典/第312卷 > 程钜夫
## 钦定古今图书集成/明伦汇编/氏族典/第312卷 > 程钜夫

按《元史程钜夫传》，“钜夫，名文海，避武宗庙讳，以字行。
其先自徽州徙郢州京山，后家建昌。叔父飞卿，仕宋，
通判建昌。世祖时，以城降，钜夫入为质子，授宣武将
军、管军千户。召对，帝说，以为应奉翰林文字，寻进翰
林修撰，屡迁集贤直学士。至元二十年，加翰林集贤
学士，同领会同馆事。二十四年，立尚书省，诏以为参”
知政事，钜夫固辞。又命为御史中丞，拜侍御史，行御
史台事。奉诏求贤于江南，还朝，拜集贤学士。三十年，
出为闽海道肃政廉访使，兴学明教，吏民畏爱之。大
德四年，迁江南湖北道肃政廉访使。八年，召拜翰林
学士，商议中书省事。十一年，拜山南江北道肃政廉
访使，复留为翰林学士。至大元年，修《成宗实录》。三年，
复拜山南江北道肃政廉访使。四年，拜浙东海右道
肃政廉访使，留为翰林学士承旨。皇庆元年，修《武宗
实录》。二年，以病乞骸骨，特授光禄大夫，给驿南还，居
五年而卒。泰定二年，追封楚国公，谥文宪。